***НАРЕДБА***

№

ЗА УСЛОВИЯТА И РЕДА ЗА ЗАПИСВАНЕ, ОТПИСВАНЕ И ПРЕМЕСТВАНЕ НА ДЕЦА В ОБЩИНСКИТЕ ДЕТСКИТЕ ГРАДИНИ НА ТЕРИТОРИЯТА НА ОБЩИНА ЧИПРОВЦИ, ОБЛАСТ МОНТАНА

**Глава първа**

**Общи положения**

**Чл.1.**(1) С тази Наредба се регламентират дейностите по кандидатстване, класиране, записване, преместване и отписване на деца в общинските детски градини и яслени групи към тях на територията на Община Чипровци.

(2)Детските градини са институция в системата на предучилищното и училищното образование, в която се отглеждат, социализират и обучават деца от тригодишна възраст до постъпването им в първи клас.

(3)Постъпването на децата в детските градини се извършва по желание и избор на родителите (настойниците) и се осъществява целогодишно.

(4) В първа група на детските градини се приемат деца, които са навършили 3 - годишна възраст.

(5) При недостатъчен брой за сформиране на отделна група от деца в съответната възрастова група (първа, втора, трета подготвителна, четвърта подготвителна) в детските градини могат да се сформират разновъзрастови (смесени) групи, но в тях децата следва да се обучават по програмата за съответната им възрастова група.

 (6) В детските градини може да се разкриват яслени групи за отглеждане на деца от 10 месечна възраст до тригодишна възраст по стандартите на МЗ.

(7) По преценка и съгласие на родителя детето може да се обучава и възпитава по условията и реда на Наредба № 5 за предучилищно образование от 03.06.2016 г. на МОН (Обн. ДВ, бр.46 от 17.06.2016 г., в сила от 01.08.2016 г.) и/или при липса на яслена група в съответното населено място, и/или при липса на достатъчно свободни места в яслените групи (в детските градини с яслени групи) както и при наличие на свободни места в детската градина (обявени след началото на учебната година – 15 септември) може да постъпят и деца, навършили две години към началото на учебната година на постъпването.

 (8) Предучилищното образование се осъществява при целодневна, полудневна, почасова или самостоятелна организация.

(9) Приемът в почасова и самостоятелна организация на предучилищното образование се осъществява от детските градини, съгласно разпоредбите на Закона за предучилищното и училищното образование (ЗПУО) и Наредба № 5 от 03.06.2016 г. за предучилищно образование и приетите от детските заведения правила, вписани в правилниците им за дейност.

  (10) Подготовката на децата за училище е задължителна две години преди постъпването им в първи клас, но не по-рано от годината, в която детето навършва 5-годишна възраст./ чл.8, ал.1 от ЗПУО/.

(11) Предучилищното образование се организира в учебни години.Учебната година в предучилищното образование е с продължителност дванадесет месеца.Учебната година включва учебно и неучебно време.Учебното време през учебната година започва на 15 септември и продължава до 31 май на следващата календарна година./чл.63. ал., 1.и 2., и чл.64,ал.1.от ЗПУО/.

(12) Настоящата Наредба за приемане на деца в общинските детски градини регламентира дейностите по кандидатстване и записване на деца в ДГ на територията на Община Чипровци.

.

**Глава втора**

**Кандидатстване**

**Чл.2.**(1) На видно място в детските градина се публикуват сроковете за организиране и провеждане на приема и началото на работа на първа група.

(2) Отговорност на родителите /настойниците/ е да следят информацията за прием на децата и да спазват сроковете за кандидатстване.

(3) Писмените заявления за прием на деца в общинските детски заведения се подават от 01 април до 31 май на всяка календарна година и важат само за децата, които навършват 3 – годишна възраст в същата календарна година за ДГ и за децата до 3 – годишна възраст за яслената група. Заявления за постъпване във ІІ, ІІІ и ІV възрастова група в ДГ се подават целогодишно и приемът се осъществява при наличието на свободни места.

(4)Родителите, които кандидатстват в повече от едно заведение, задължително посочват това в молбата си.

(5) Единият родител/настойник/, с постоянен или настоящ адрес в Община Чипровци, представя в детското заведение следните документи:

 1. Заявление  по образец/ еднотипен формуляр за всички ДГ и яслени групи/, включващо трите имена на детето, ЕГН, постоянен адрес на родителите, телефон за връзка и е-mail адрес;

  2. Ксерокопие от Акт за раждане на детето/остава в детското заведение/ и оригинал(за сверка);

 3. Лична карта на родителя за удостоверяване на постоянен/ настоящ/ адрес;

  4. Документ/документи, удостоверяващи наличието на някое от положенията, описани подробно в чл. 3, ал.1 от настоящата Наредба.

(6) Приемът на документи се извършва от директора на детското заведение или от упълномощено със заповед от него лице, което проверява документите, сверява данните и завежда подаденото заявление във входящия регистър с пореден номер.

(7) Родителите /настойниците/ носят административна отговорност за деклариране на невярна информация и/или предоставяне на неверни документи.

**Глава трета**

**Класиране**

**Чл.3.(**1) В общинските детски градини и яслените групи към тях с предимство се приемат деца при следните условия:

1. Деца, чиито родители са с адресна регистрация на територията на Община Чипровци – удостоверява се с лична карта. Личната карта се представя при подаване на заявлението за прием;

2. Деца със заболявания съгласно Наредба за медицинска експертиза на работоспособността до 16 г., приета с ПМС №87 от 05.05.2010 г. (Обн. ДВ, бр.36 от 14.05.2010 г.) – удостоверява се с решение на ЛКК или ТЕЛК;

3. Деца от семейства, в които има други деца с тежки заболявания – удостоверява се с решение на ЛКК или ТЕЛК;

4. Деца, на които поне един от родителите е с инвалидност над 71% - удостоверява се с решение на ТЕЛК;

5. Деца от многодетни семейства с три и повече деца до 18 г., като децата в ученическа възраст посещават редовна форма на обучение, деца – близнаци  и деца – тризнаци – удостоверява се с актове за раждане и служебна бележка от училището за текущата учебна година;

6. Деца – полусираци или деца – сираци – удостоверява се с Акт за смърт на родителя/ите;

7. Второ и следващо дете, ако друго дете от семейството посещава в момента същото детско заведение  - справката се прави по служебен път;

8. Дете, настанено за отглеждане в приемно семейство, съгласно чл.26 от Закона за закрила на детето – удостоверява се с документ от Дирекция “Социално подпомагане“ – гр. Чипровци;

9. Деца със специални образователни потребности и хронични заболявания – *Становище* *на Екипа за комплексно педагогическо оценяване* при Регионално управление на образованието (РУО) и/или *решение на ТЕЛК;*

10. Деца от семейства, в които поне един от родителите работи в системата на образованието.

(2) Когато родителят заяви предимство, но не представи необходимите документи за доказването му, кандидатурата му се разглежда по общия ред.

(3) Всички предимства трябва да са актуални към датата на записване на детето в детското заведение.

(4) Деца, които не ползват предимства, се приемат по реда на входящия номер.

  (5) Всяка детска градина по решение на Педагогическия съвет може да приеме допълнителни критерии за прием на деца, като се обоснове за тях и следи да не се нарушава принципът на равните права и да не се създават условия за дискриминация на децата.

**Глава четвърта**

 **Записване**

**Чл.4.(**1) Списъците с приетите деца в първите групи в детските градини и яслените групи се обявяват на 10 юни на видно място в детското заведение.

(2) От 10 юни до 20 юни се извършва записване на новоприетите деца в съответното детско заведение. Незаписаните в този срок деца автоматично отпадат от приетите и губят входящия номер, с който са участвали в класирането.

(3) До 30 юни на видно място в детските заведения се изнасят списъци с незаетите места, ако има такива.

(4) Записаните в първа група деца, постъпват в детската градина на 15 септември – в началото на учебната година.

**Чл.5.(**1) При записване и постъпване на детето за детското заведение родителите представят:

1. Здравно – профилактична карта на детето, попълнена от личния лекар;

2. Еднократен отрицателен резултат от изследване за патогенни чревни бактерии и чревни паразити, извършено не по - рано от 15 дни преди постъпване на детето в детската градина;

3. Изследвания на кръв и урина, извършени в едномесечен срок преди постъпване на детето в яслена група и едноседмичен срок за ДГ;

4. Изследване с отрицателна реакция по Васерман за единия от родителите, извършено в 6 – месечен срок преди постъпване на детето в яслена група;

5. Данни от личния лекар за имунизационния статус на детето, съгласно изискванията на Наредба №15/2005 г. за имунизациите в Република България. Деца, на които не са извършени задължителните имунизации за възрастта могат да се приемат в детските заведения, когато са налице трайни противопоказания за имунизирането им и са освободени по реда на Наредба № 15 за имунизациите в РБ.

6. Медицинска бележка за липсата на контакт със заразно болен, издадена не по – късно от 3 дни преди постъпване на детето в яслена група/ детска градина.

**Чл.6**. При постъпване на децата в яслени групи и детски градини родителите подписват Декларация, че са запознати и съгласни с Решение (с което се определя таксата) на Общински съвет Чипровци и с Правилника за вътрешния ред на съответното детско заведение.

**Глава пета**

**Преместване**

**Чл.7.**(1) Преместване на дете от едно детско заведение в друго може да се осъществи при наличие на свободно място, след подаване на писмено заявление от родителите /настойниците/ до директора на детската градина през цялата година и след представяне на документ за платена такса от предходната детска градина. Липсата на такъв документ е основание детето да не бъде записано.

(2) Задължително условие за записване в нова детска градина е отписването на детето от предходната.

(3) Преместването на деца от подготвителна група се извършва с Удостоверение за преместване. За извършеното преместване писмено се информира направление “Образование” при община Чипровци. Промяната в списъчния състав на децата се утвърждава като промяна в Списък образец № 2.

**Глава шеста**

**Отписване**

**Чл.8.(**1) Записано дете, което не е постъпило в детската градина или в яслената група по неуважителни причини до 1 месец, отпада от списъка на групата.

(2) Отписването задължително се отразява от директора на детската градина, съгласно нормативната уредба.

(3) Децата от яслените, първа и втора възрастови групи се отписват от детското заведение при следните случаи:

1. При подадено писмено заявление от родителя/настойника/ с изразено желание за отписване;

2. На 1 септември в годината, когато навършват 3 – годишна възраст, или по желание на родителите преди този срок за яслените групи;

3. При неплащане на дължимата месечна такса за два последователни месеца;

4. При отсъствие за период по-дълъг от два месеца, без уведомяване от родителите.

(4) Децата от детските градини се изписват от детското заведение по желание на родителите, но не по-късно от 30 юни в годината на постъпването им в първи клас.

**Чл. 9.** При отписване на детето, на родителя се издава служебна бележка, удостоверяваща липсата на финансови задължения към посещаваното детскo заведение.

 **ПРЕХОДНИ И ЗАКЛЮЧИТЕЛНИ РАЗПОРЕДБИ**

 **§.1**. Настоящата Наредба за записване, отписване и преместване на деца в общински детски градини на територията на община Чипровци е разработена на основание чл. 17, ал. 1, т. 3 от Закона за местното самоуправление и местната администрация, и във връзка с чл.59, ал.1 от Закона за предучилищното и училищното образование, чл.7, ал.1 от Наредба № 5 за предучилищно образование от 03.06.2016 г. и Наредба № 26 от 18.11.2008 г. за устройството и дейността на детските ясли, детските кухни и здравните изисквания към тях и влиза в сила от 01.08.2016 г., след решение на Общински съвет Чипровци.

 **§.2.** Контролът по спазване на Наредбата се осъществява от Отдел „ Бюджет и Финанси” при община Чипровци.

Настоящата Наредба e приета с Решение № ….., Протокол № …. ………. От ….2016 г.